Meister to Liefflande. Unsirn fruntliken grut mit ganczer gunst tovor. Ersamme, vorsichtige, leven getruwen. Wy senden dessen jegenwordigen unsirs ordens bruder Johan Nyenborch weddir an heren Cristern, hovetman to Wyborch, mit deme wy enen dach to holdende hebben upgenomen, darto wy dencken to senden unsen kompthur von Revall mit etczwelken unsirn getruwen, alz gy ok von dessem bewieser des klarliken werden berichtet. Worumme bidde wy jw gancz begerliken, dat gy en mit eme schepe und wes he darto behufet unvortogen overfordern an hern Cristern. Ok doeth wol und bestellet schepe to des kompthurs behuff vorbenomet und to den guden luden, de mit em werden vort tehn, und verdiget ok mit em to tehnde twe ut juwem rade und weset hirane gutwillich und unvorsumelik. Dar schut uns sundirlix ane to dancke. Gegeven to Vellyn an des hiligen lichams dage anno etc. 31°. Adress: Den ersammen und vorsichtigen mannen, borgermeistern und rathluden unsir stadt Revall, unsirn besundirn leven getruwen, mit ersammicheit dandum.